Heyetê Haştîye yo Mîyanneteweyî yo ke wezîro verên ê karê zereyî û edaletî yê Îzlanda Ogmundar Jonassen zî tede yo şi zîyaretê merkezê pêroyî yê HDPyî. Heyet Hemsereka HDPyî Pervîne Buldan û Hetkarê Hemserekîya Karanê Teberî ra Berpirsîyar Hîşyar Ozsoy reyde ronişt.
Buldane pare kerd ke ê derheqê tecrîdê vera Rayberê Şarê Kurdî Abdullah Ocalanî de heyet reyde roniştî û vat: ''Heyet seba ke meseleya tecrîdî bikerê rojdem ma reyde ronişt. Pêvînayîşêko biqîmet bi. Ganî prosesê winasênî de Yewîya Ewropa paştî bida ma û zaf girîng o ke nê heyetî meseleya tecrîdî bikerê rojdem û seba ke tecrîd bêro wedaritene xebetan bikerê.
7ê tabaxa 2019î ra nata Birêz Ocalan reyde pêvînayîş nêno kerdene. Birêz Ocalan tepişteyêko normal nîyo. Partîya ma û şarê kurdî wazenê tecrîd bêro wedaritene. Sey her tepişteyî heqê Birêz Ocalanî zî esto ke avûkatan û keyeyê xo reyde pêvînayîş bikero. Ganî no goreyê keyfê hukmatî nêbo.''
Endama Partîya Karkeran a Îngîlîztanî Julie Ward pare kerd ke ê proses nêzdî ra teqîb kenê û vat:  ''Na torre wextê grevê vêşanîye de vejîyaye werte. Ma wazenê ke na meseke welatanê xo de bidê famkerdene û bihîsgerîyêke awan bikerê. Ma do hukmat ser o teda zêdêr bikerê. Bi pêvînayîşê HDPyî şar hîna zêde mesele ra xeberdar bikerê. Ma zanenê ke HDP û kurdan ser o tedaya pîle esta. Têkoşîn dewam keno, ma do hetê kurdan de bibê.''
Warde bale ante ser ke înan seba pêvînayîşê Wezaretê Edaletî muracat kerd la hema cewabêk nêgirewt.
